謝靈運，陳郡陽夏人也。居會稽。祖玄。父瑍。靈運早惠，善屬文。於江左與顏延之齊名。靈運性奢侈，自改服飾，復工詩、善書。世人宗之，靈運詩文每至金陵下，貴賤莫不傳誦。少養於錢塘杜明師家中。年十五至金陵。人呼客兒。襲康樂公。除員外散騎侍郎。不就。爲琅邪王大司馬行參軍。遷相國從中侍郎、世子左衛率。座罪免官。入宋，降爲侯爵。靈運無政才，復憤己之不見用。與廬陵王友善。宋少帝即位，徐羨之出靈運爲永嘉太守。及徐羨之死，宋文帝征靈運爲秘書監。不赴。帝使范泰致書諭之，靈運乃從。受命撰《晉書》，不成。時人重其文而輕其能。雖上宴會，所論唯文辭而已。惟心不平，遂不上朝。自放於江湖，旬月不歸。元嘉五年，爲御史所奏，免官。歸會稽。靈運在越，與謝惠連、何長瑜、荀雍、羊璇之相交游，號四友。特與族弟惠連善。靈運遊玩無度，至臨海、會稽，太守皆苦之。會稽太守孟顗與靈運有隙，上書言靈運有異志。文帝知靈運見譖，不加貶黜。因授靈運臨川郡內史。惟其在郡，猶恣肆如前。遂見糾彈。座叛逆下廷尉。文帝免其罪，流廣州。復於廣州散財結士。元嘉十年，文帝詔棄市。卒於廣州。年四十九。